Predkladacia správa

Materiál sa predkladá na rokovanie vlády ako iniciatívny. Predkladaný materiál má informatívny charakter, z toho dôvodu nebol predložený na medzirezortné pripomienkové konanie. 

Dňa 16. mája 2007 uskutočnil minister zahraničných vecí Slovenskej republiky Ján Kubiš pracovnú návštevu Srbskej republiky. J. Kubiš sa v Belehrade stretol s predsedom vlády Srbskej republiky Vojislavom Koštunicom a s novovymenovaným ministrom zahraničných vecí Srbskej republiky Vukom Jeremićom. 

	Ťažiskovými témami rozhovorov boli problematika európskej integrácie Srbska a otázka Kosova. 

Návšteva sa uskutočnila len jeden deň po schválení novej srbskej vlády dňa 15.5.2007 a bola prvou bilaterálnou zahraničnopolitickou aktivitou jej predstaviteľov, čo takisto potvrdzuje vysokú kvalitu vzájomných vzťahov. 

Srbskí predstavitelia prejavili jednoznačný záujem o obnovenie rokovaní o Stabilizačnej a asociačnej dohode s EÚ (SAA). V tejto súvislosti minister zahraničných vecí Srbska označil Slovensko za hlavného spojenca Srbska v EÚ. Srbský minister sa tiež vyslovil za čo najrýchlejšie obnovenie rokovaní o SAA. V. Jeremić v tejto súvislosti naliehavo žiadal o slovenskú podporu pri dosahovaní tohto cieľa. Srbskí predstavitelia tiež identifikovali ICTY ako jednu z priorít novej srbskej vlády uvedomujúc si, že je to jeden z dôležitých predpokladov pre podstatnejší pokrok Srbska smerom k EÚ. V tejto súvislosti vyzdvihli význam zriadenia novej štruktúry „Rady pre národnú bezpečnosť“ (pod vedením prezidenta Tadića). Táto by mala zaistiť efektívnejšiu spoluprácu Srbska s ICTY. 

Kľúčovou tézou Srbska v otázke Kosova je pokračovanie priamych rozhovorov o budúcom statuse, ktoré srbská strana vníma ako zatiaľ nedostatočné pre prijatie akýchkoľvek rozhodnutí. Srbská vláda má záujem hľadať kompromis medzi návrhom zvláštneho vyslanca GT OSN M. Ahtisaariho na dozorovanú nezávislosť a srbským návrhom na rozsiahlu autonómiu.